Onderwysers moet ‘uit protes’ tuisbly – vakbondDie onderwysdepartement se aankondiging dat skole te midde van ’n derde Covid-19-vlaag sal oopbly, het verskillende reaksies ontlok. (Argieffoto: ANA) Die onderwysunie Educators Union of South Africa (EUSA) het ’n beroep op onderwysers gedoen om Maandag en Dinsdag “siekverlof” te neem in protes teen die aankondiging dat skole ongeag ’n derde Covid-19-vlaag sal oopbly. Angie Motshekga, minister van basiese onderwys, het Saterdag aangekondig dat skole oopbly ondanks oproepe dat die skoolvakansie, wat op 9 Julie begin, vervroeg word. Volgens Motshekga is dié besluit op advies van openbare gesondheidskundiges geneem en is statistieke wat weekliks van skole ontvang word ook gebruik om ’n ingeligte besluit te neem. EUSA is egter van mening dat Motshekga nie onderwysers se lewens ernstig opneem nie. Die unie sê voorts onderwysers is geregtig op siekverlof weens die frustrasies en siektetoestande waaraan hulle blootgestel word, terwyl die onderwysdepartement aanlyn vergaderings hou. Chris Klopper, uitvoerende hoof van die Suid-Afrikaanse Onderwysunie (SAOU), sê egter indien die skoolvakansie nou vervroeg word, die volgende kwartaal baie lank sal wees. Die SAOU ondersteun ook nie ’n volledige sluiting van alle skole nie aangesien alle skole nie op dieselfde wyse deur die koronavirus geraak word nie. “Indien ’n bepaalde skool ’n krisis ondervind, moet die skool by die betrokke provinsiale onderwysdepartement aansoek doen vir sluiting.” Oor die departement se onlangse aankondiging dat alle laerskole weer op 26 Julie vir die derde kwartaal sal open, sê Klopper dat laerskoolleerders nie werklik draers van die virus is nie en ook minder vatbaar is. “Dit is ook ’n gegewe dat die kurrikulumdekking onvoldoende is wanneer skole vir lang tye gesluit bly. Ons navorsing het bewys dat feitlik alle grade agterstande toon ten opsigte van lees‑ en skryfvaardighede en wiskundige begrippe.” Die onderwysdepartement het ook onlangs aangekondig dat 500 000 dosisse van die Johnson & Johnson-entstof vir Suid-Afrikaanse onderwysers en onderwyspersoneel opsy gesit is. Dié entstofprogram sal na verwagting Woensdag afskop. Kommer heers egter oor of dié inentings voldoende beskerming aan diegene wat die entstof ontvang, sal bied. EUSA sê hulle verwerp die inentingsprogram en dring daarop aan dat die departement entstowwe beskikbaar stel waarvan die doeltreffendheid reeds bewys is. “Ons verwerp enige entstof wat nog in die proeffase is. Onderwysers is nie proefkonyne nie.” Die Vryheidsfront Plus het egter gesê die party verwelkom die geleentheid wat geskep word om alle personeel wat dit verlang, te laat inent. “’n Aspek wat wel kommer wek, is dat onderwysers met onderliggende siektetoestande ook ná die inentingsprogram na skole sal moet terugkeer. “Die minister het tereg daarop gewys dat die entstof nie honderd persent beskerming bied nie. Dit beteken dat sommige onderwysers sal moet kies of hulle die risiko wil loop, of vervroegde pensioen wil neem,” sê dr. Wynand Boshoff, VF Plus-parlementslid en woordvoerder. Die SAOU is ook ten gunste van die inentingsveldtog en sê dat 87% van hulle lede die veldtog ondersteun.